## Rješenje Agencije za zaštitu tržišnog natjecanja klasa: UP/I 030-02/2006-01/48 od 7. rujna 2006.

### NN 103/2006 (18.9.2006.), Rješenje Agencije za zaštitu tržišnog natjecanja klasa: UP/I 030-02/2006-01/48 od 7. rujna 2006.

# AGENCIJA ZA ZAŠTITU TRŽIŠNOG NATJECANJA

**2330**

Agencija za zaštitu tržišnog natjecanja, temeljem članka 34., članka 55. i
članka 57. točke 5. Zakona o zaštiti tržišnog natjecanja (»Narodne novine«, broj
122/03), u upravnom postupku ocjene sukladnosti s odred­bama Zakona o zaštiti
tržišnoga natjecanja, Okvirnog ugovora o pružanju telekomunikacijskih usluga
broj C4-603-001/2004 sklopljenog između HT – Hrvatskih telekomunikacija d.d. iz
Zagreba, A. Hebranga 32-34 i HT mobilnih komunikacija d.o.o. iz Zagreba, Ulica
grada Vukovara 23, s jedne strane te Hrvatske lutrije d.o.o. iz Zagreba, Ulica
grada Vukovara 72, s druge strane od 11. veljače 2004., Dodatka 4. Okvirnog
ugovora o pružanju telekomunikacijskih usluga broj C4-603-001/2004 za javne
govorne usluge u pokretnoj telekomunikacijskoj mreži sklopljenog između HT –
Hrvatskih telekomunikacija d.d. iz Zagreba, A. Hebranga 32-34 i HT mobilnih
komunikacija d.o.o. iz Zagreba, Ulica grada Vukovara 23, s jedne strane, te
Hrvatske lutrije d.o.o. iz Zagreba, Ulica grada Vukovara 72, s druge strane, od
11. veljače 2004., Aneksa 1 Dodatka 4. Okvirnog ugovora o pružanju
telekomunikacijskih usluga broj C4-603-001/2004 za javne govorne usluge u
pokretnoj telekomunikacijskoj mreži, sklopljenog između T-Mobile Hrvatska d.o.o.
iz Zagreba, Ulica grada Vukovara 23 te Hrvatske lutrije d.o.o. iz Zagreba, Ulica
grada Vukovara 72, od 25. studenoga 2005., pokrenutog po zahtjevu poduzet­nika
VIPnet d.o.o. iz Zagreba, Vrtni put 1, temeljem odluke Vijeća za zaštitu
tržišnog natjecanja sa 67. sjednice, održane 7. rujna 2006., donosi sljedeće

## RJEŠENJE O PRIVREMENOJ MJERI

1. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32, poduzet­niku T-Mobile Hrvatska d.o.o. iz Zagreba, Ulica grada Vukovara
23 (u Okvirnom ugovoru, zajednički nazvani: HT) i poduzet­niku Hrvatskoj lutriji
d.o.o. iz Zagreba, Ulica grada Vukovara 72 (u Okvirnom ugovoru nazvan: HRVATSKA
LUTRIJA) bez odgode, a najkasnije u roku od osam (8) dana, od dana dostave ovog
rješenja, obustava primjene odredaba Okvirnog ugovora o pružanju
telekomunikacijskih usluga broj C4-603-001/2004 od 11. 2. 2004. i Dodatka 4.
Okvirnog ugovora o pružanju telekomunikacijskih usluga broj C4-603-001/2004 za
javne govorne usluge u pokretnoj telekomunikacijskoj mreži (dalje: Okvirni
ugovor) i to kako slijedi:
– članka 2. stavka 2.2. Okvirnog ugovora, koji glasi:
»Ugovorne strane su suglasne da će HT za vrijeme trajanja ovog Ugovora pružati
HRVATSKOJ LUTRIJI, u skladu sa svojim moguć­nostima, sve telekomunikacijske
usluge koje se trenut­no nude ili će se nuditi na tržištu, a HRVATSKA LUTRIJA će
koristiti, u skladu sa svojim potrebama i odred­bama ovog Ugovora, sve
telekomunikacijske usluge koje HT trenut­no nudi ili će nuditi na tržištu.«
– članka 2. stavka 2.3. Okvirnog ugovora, koji glasi:
»Ako neki drugi davatelj usluga HRVATSKOJ LUTRIJI ponudi specifične nove usluge,
koje nisu obuhvaćene ovim Ugovorom, HRVATSKA LUTRIJA će u roku od tjedan dana od
primitka takve ponude obavijestiti HT o uvjetima spomenute ponude (kvaliteta i
razina usluge, cijena i slično), te će zatražiti od HT-a ponudu istih ili
usporedivih usluga prije no što prihvati ponudu drugog davatelja usluga. HT se
obvezuje svoju ponudu dostaviti HRVATSKOJ LUTRIJI u roku od 30 dana od dana
zaprimanja obavijesti HRVATSKE LUTRIJE. HRVATSKA LUTRIJA se obvezuje prihvatiti
ponudu HT-a, ako cijena koju ponudi HT bude jednaka ili niža od cijene koju je
ponudio drugi davatelj usluga ili ako kvaliteta usluge koju ponudi HT bude
jednaka ili bolja od one koju je ponudio drugi davatelj usluga, te ako HT
preuzme obvezu da će predmetnu uslugu realizirati u roku od 60 dana od
prihvaćanja ponude. Ako HT ne dostavi svoju ponudu u roku od 30 dana od dana
zaprimanja obavijesti HRVATSKE LUTRIJE, HRVATSKA LUTRIJA može prihvatiti ponudu
drugog davatelja usluge bez ikakvih daljnjih privola od strane HT-a.«
– članka 2. stavka 2.8. Okvirnog ugovora, koji glasi:
»HRVATSKA LUTRIJA ima pravo, radi poslovnih ili sigurnos­nih razloga, koristiti
telekomunikacijske usluge, ograničenog opsega i od drugih davatelja
telekomunikacijskih usluga, bez štete za ovaj Ugovor i pod uvjetom da ne krše
ostale odredbe ovog Ugovora. Za potrebe ovog Ugovora, termin »telekomunikacijske
usluge ograničenog opsega» znači telekomunikacijske usluge za čije pružanje HT-ov
konkurent ostvaruje godišnji prihod koji ne prelazi 5% od godišnjeg prihoda što
ga je HT ostvario od HRVATSKE LUTRIJE tijekom prethodne godine od svake
telekomunikacijske usluge navedene u st. 2.1. ovog članka, kao ni više od 10% od
ukupnog iznosa koji HRVATSKA LUTRIJA plaća za telekomunikacijske usluge u
dotičnoj godini.
– članka 2. stavka 2. 9. Okvirnog ugovora, koji glasi:
»HRVATSKA LUTRIJA se temeljem ovog Ugovora obvezuje oba­vijestiti HT o
korištenju svake telekomunikacijske usluge koju mu pružaju HT-ovi konkurenti, u
smislu članka 2.8. ovog Ugovora.«
– članka 9. stavka 9.2. Dodatka 4. Okvirnog ugovora, koji glasi:
»Korisnik je ovlašten bez štete za ovaj Dodatak, te pod uvjetom da se na taj
način ne krše ostale odredbe Okvirnog Ugovora, uslijed poslovnih ili sigurnosnih
razloga smanjiti količinu Pojedinač­nih Pretplatničkih Ugovora, ako su takve
telekomunikacijske usluge ograničenog opsega. Za potrebe ovog Dodatka pojam
»telekomunikacijske usluge ograničenog opsega» podrazumijeva telekomunikacijske
usluge za pružanje kojih će količina Pojedinačnih Pretplatničkih Ugovora
(priključaka) iznositi najviše 5% od ukupne količine Pojedinačnih Pretplatničkih
Ugovora (priključaka) koje je Korisnik koristio od HT-a u domeni javne govorne
usluge u pokretnoj telekomunikacijskoj mreži u prethodnoj godini.«
2. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32, poduzet­niku T-Mobile Hrvatska d.o.o. iz Zagreba, Ulica grada Vukovara
23 i poduzet­niku Hrvatskoj lutriji d.o.o. iz Zagreba, Ulica grada Vukovara 72,
da ne sklapaju nove Okvirne ugovore i anekse ugovora za vrijeme trajanja ove
privremene mjere, a koji su u suprotnosti s nalogom iz točke 1. izreke ovog
rješenja.
3. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32 i poduzet­niku T-Mobile Hrvatska d.o.o. iz Zagreba, Ulica grada
Vukovara 23, da ne sklapaju s trećima nove Okvirne ugovore i anekse ugovora za
vrijeme trajanja ove privremene mjere, a koji su u suprotnosti s nalogom iz
točke 1. izreke ovog rješenja.
4. Privremena mjera iz točke 1., točke 2. i točke 3. izreke ovog rješenja
određuje se do dana donošenja konačnog rješenja u ovom postupku.
5. Ovo rješenje bit će objavljeno u »Narodnim novinama«.

```
Obrazloženje
```

Agencija za zaštitu tržišnog natjecanja (dalje: Agencija) zaprimila je 16.
studenoga 2005. zahtjev poduzet­nika VIPnet d.o.o. sa sjedištem u Zagrebu, Vrtni
put 1, (dalje: VIPnet d.o.o.) protiv poduzet­nika HT – Hrvatske telekomunikacije
d.d. sa sjedištem u Zagrebu, Savska cesta 32 (dalje: T-HT d.d.) i poduzet­nika
T-Mobile Hrvatska d.o.o. sa sjedištem u Zagrebu, Ulica grada Vukovara 23 (dalje:
T-Mobile d.o.o.).
U zahtjevu poduzet­nika VIPnet d.o.o., u bitnome se navodi da poduzetnici T-HT
d.d. i T-Mobile d.o.o. zlouporabljuju vladajući položaj i to T-HT d.d. na
tržištu javne govorne usluge u nepokretnim mre­žama i na tržištu iznajmljivanja
vodova na području Repub­like Hrvat­ske, a T-Mobile d.o.o. na tržištu javne
govorne usluge u pokretnim mrežama na području Repub­like Hrvatske, na način da
sklapaju Okvirne ugovore kojima se, na štetu potrošača, ograničava tržište i to
uvjetovanjem sklapanja ugovora prihvaćanjem od drugih ugovornih stranaka
dodatnih obveza, koje po svojoj prirodi ili običajima u trgovini nisu u svezi s
predmetom tih ugovora, što predstavlja zabranjene sporazume u smislu članka 9.
stavka 1. točke 5. Zakona o zaštiti tržišnog natjecanja (»Narodne novine«, broj
122/03; dalje: ZZTN).
U smislu odredbe članka 37. točke 8. i 9. ZZTN, Agencija je prije pokretanja
postupka zatražila od poduzet­nika T-HT d.d. i T-Mobile d.o.o. pisano očitovanje
s dokumentacijom na navode iz zah­tjeva poduzet­nika VIPnet d.o.o., koji su isti
dostavili Agenciji dana 25. prosinca 2005. i 27. prosinca 2005.
Temeljem podataka kojima je Agencija raspolagala iz dostavljene dokumentacije,
Agencija je 2. ožujka 2006., u smislu članka 46. ZZTN, donijela zaključak o
pokretanju postupka ocjene sukladnosti s odred­bama ZZTN, Okvirnih ugovora s
dodacima i prilozima, sklop­ljenih između poduzet­nika T-HT d.d. i T-Mobile
d.o.o. s ključ­nim poslovnim korisnicima, koji se u Agenciji vodi pod klasom: UP/I
030-02/2005-01/50.
Agencija nije postupala u dijelu zah­tjeva poduzet­nika VIPnet d.o.o., a koji se
odnosi na zlouporabu vladajućeg položaja, budući da temeljem članka 5. stavka 1.
točke 7. Zakona o telekomunikacijama (»Narodne novine«, broj: 122/03, 158/03,
177/03, 60/04 i 70/05), Hrvatska agencija za telekomunikacije obavlja
regulatorne poslove s ciljem onemogućavanja zlouporabe nadmoćnog položaja na
telekomunikacijskom tržištu.
Agencija je predmetni zaključak u smislu članka 47. ZZTN dostavila na očitovanje
strankama u postupku. Rečenom odredbom ZZTN, propisano je da će Agencija u
postupku u kojem sudjeluju stranke sa suprotnim interesima dostaviti po jedan
primjerak zaključka o pokretanju postupka strankama, a na koji je stranka protiv
koje je postupak pokrenut dužna dostaviti odgovor i traženu dokumentaciju.
Traženo očitovanje i preslike Okvirnih ugovora s pripadajućim dodacima i
prilozima poduzetnici T-HT d.d. i T-Mobile d.o.o. dostavili su Agenciji dana 28.
travnja 2006., kojima se u bitnome navodi kako predmetni Okvirni ugovor s
dodacima i prilozima nije zabranjen sporazum u smislu odredaba ZZTN.
Uvidom u dvadeset četiri (24) dostavljena Okvirna ugovora s dodacima i
prilozima, Agencija je utvrdila da su iste, poduzetnici T-HT d.d. i T-Mobile
d.o.o. sklapali s različitim poduzetnicima – ključ­nim poslovnim korisnicima te
da nije riječ o tipskim ugovorima.
Stoga je Agencija, iz predmeta pod klasom: UP/I 030-02/2005-01/50, izdvojila
predmetne Okvirne ugovore, koje vodi u zasebnim upravnim postupcima ocjene
sporazuma.
Upravni postupak ocjene sukladnosti Okvirnog ugovora s odred­bama ZZTN,
sklopljen između poduzet­nika T-HT d.d. i T-Mobile d.o.o. s poduzetnikom
HRVATSKA LUTRIJA vodi se u Agenciji pod klasom UP/I 030-02/2006-01/48.
Uvidom u dostavljeni Okvirni ugovor koji su poduzetnici T-HT d.d. i T-Mobile
d.o.o. sklopili s poduzetnikom HRVATSKA LUTRIJA Agencija je kao sporne, u smislu
članka 9. stavka 1. točke 5. ZZTN, utvrdila odredbe članka 2. stavka 2.2.,
stavka 2.3., stavka 2.8 i stavka 2.9. Okvirnog ugovora i članka 9. stavka 9.2.
Dodatka 4. Okvirnog ugovora.
Naime, Agencija je utvrdila da se spornim odred­bama Okvirnog ugovora određuje:
a. da će poduzetnici T-HT d.d. i T-Mobile d.o.o. pružati poduzet­niku HRVATSKA
LUTRIJA sve telekomunikacijske usluge koje se trenut­no nude ili će se nuditi na
tržištu, a poduzetnik HRVATSKA LUTRIJA će koristiti sve telekomunikacijske
usluge koje poduzetnici T-HT d.d. i T-Mobile d.o.o. trenut­no nude ili će
nuditi;
U navedenoj odredbi nije sporna obveza poduzet­nika T-HT d.d. i T-Mobile d.o.o.
o pružanju svih telekomunikacijskih usluga koje isti nude na tržištu, ali je s
aspekta odredbi o zaštiti tržišnog natjecanja sporna obveza poduzet­nika
HRVATSKA LUTRIJA o korištenju svih telekomunikacijskih usluga koje će
poduzetnici T-HT d.d. i T-Mobile d.o.o. nuditi u budućnosti. Iz izričaja sporne
odredbe proizlazi da je poduzetnik HRVATSKA LUTRIJA obvezatan koristiti sve
telekomunikacijske usluge, za kojima ima potrebu, od poduzet­nika T-HT d.d. i T-Mobile
d.o.o. što za posljedicu ima isključivanje konkurenata poduzet­nika T-HT d.d. i
poduzet­nika T-Mobile d.o.o. s mjerodavnih tržišta.
Imajući u vidu činjenicu da je poduzetnik T-HT d.d. operator sa znatnijom
tržišnom snagom na tržištu usluge nepokretnih javnih telefonskih mreža (na
tržištu javnih govornih usluga i na tržištu prijenosa govora, zvuka, podataka,
dokumenata, slika i drugog u nepokretnoj telekomunikacijskoj mreži) na području
Repub­like Hrvatske, a poduzetnik T-Mobile d.o.o. na tržištu javne govorne
usluge u pokretnim telekomunikacijskim mrežama na području Repub­like Hrvatske,
može se razumno pretpostaviti da je cilj gore navedene ugovorne odredbe jačanje
postojećeg položaja na mjerodav­nim tržištima poduzet­nika T-HT d.d. i poduzet­nika
T-Mobile d.o.o. (u Okvirnom ugovoru, zajednički nazvani: HT) odnosno
sprječavanje, ograničavanje ili narušavanje tržišnog natjecanja na navedenim
mjerodav­nim tržištima, na način da se značajnom dijelu konkurencije sprječava
odnosno ograničava pristup mjerodav­nim tržištima, a korisnike upućuje i vezuje
samo za poduzetnike T-HT d.d. i T- Mobile d.o.o.
b. da ako neki drugi davatelj usluga poduzet­niku HRVATSKA LUTRIJA ponudi
specifične nove usluge, koje nisu obuhvaćene Okvirnim ugovorom, poduzetnik
HRVATSKA LUTRIJA će obavijestiti poduzetnike T-HT d.d. i T-Mobile d.o.o. o
uvjetima spomenute ponude (kvaliteta i razina usluge, cijena i slično) te će
zatražiti od poduzet­nika T-HT d.d. i T-Mobile d.o.o. ponudu istih ili
usporedivih usluga prije no što prihvati ponudu drugog davatelja usluga.
Poduzetnici T-HT d.d. i T-Mobile d.o.o. se obvezuju svoju ponudu dostaviti
poduzet­niku HRVATSKA LUTRIJA. Poduzetnik HRVATSKA LUTRIJA se obvezuje
prihvatiti ponudu poduzet­nika T-HT d.d. i T-Mobile d.o.o., ako odnos cijene i
kvalitete usluge koju ponude poduzetnici T-HT d.d. i T-Mobile d.o.o. bude jednak
ili povoljniji od odnosa cijene i kvalitete usluga koju je ponudio drugi
davatelj usluga, te ako poduzetnici T-HT d.d. i T-Mobile d.o.o. preuzmu obvezu
da će dotičnu uslugu realizirati u određenom roku od prihvaćanja ponude. Ako
poduzetnici T-HT d.d. i T-Mobile d.o.o. ne dostave svoju ponudu u određenom roku
od dana zaprimanja obavijesti poduzet­nika HRVATSKA LUTRIJA, poduzetnik HRVATSKA
LUTRIJA može prihvatiti ponudu drugog davatelja usluge bez ikakvih daljih
privola (obveza prema poduzetnicima T-HT d.d. i T-Mobile d.o.o.) od strane
poduzet­nika T-HT d.d. i T-Mobile d.o.o.;
c. HRVATSKA LUTRIJA ima pravo, radi poslovnih ili sigurnosnih razloga, koristiti
telekomunikacijske usluge, ograničenog opsega i od drugih davatelja
telekomunikacijskih usluga, bez štete za Ugovor i pod uvjetom da ne krši ostale
odredbe ugovora. Za potrebe ugovora, termin »telekomunikacijske usluge
ograničenog opsega» znači telekomunikacijske usluge za čije pružanje HT-ov
konkurent ostvaruje godišnji prihod koji ne prelazi 5% od godišnjeg prihoda što
ga je HT ostvario od HRVATSKE LUTRIJE tijekom prethodne godine od svake
telekomunikacijske usluge navedene u st. 2.1. ovog članka, kao ni više od 10% od
ukupnog iznosa koji HRVATSKA LUTRIJA plaća za telekomunikacijske usluge u
dotičnoj godini.
d. HRVATSKA LUTRIJA se temeljem ugovora obvezuje obavijestiti HT o korištenju
svake telekomunikacijske usluge koju mu pružaju HT-ovi konkurenti, u smislu
članka 2.8. ugovora.
Agencija je pored odredbi ZZTN podredno, na odgovarajući način, u konkretnom
slučaju primjenjivala u smislu članka 35. stavka 3. ZZTN, kriterije i standarde
poredbenog prava Europske zajednice odnosno Obavijest Komisije – Smjernice za
vertikalna ograničenja broj 032000Y1013(01), Službeni list C 291, 13/10/2000
str. 0001 – 0044, 2000/C 291/01.
Ugovorne odredbe, opisane pod točkama b., c. i d. upućuju na primjenu tzv.
»engleske klauzule«.
Riječ je o odredbi koja obvezuje kupca (poduzet­nika HRVATSKA LUTRIJA) da
izvijesti o bilo kojoj ponudi koju pod povoljnijim uvjetima nude drugi
dobavljači (konkurenti poduzet­nika T-HT d.d. i poduzet­nika T-Mobile d.o.o.) i
kojom mu se dopušta (poduzet­niku HRVATSKA LUTRIJA) da prihvati tu ponudu samo
ako mu dobavljač (poduzetnik T-HT d.d. i poduzetnik T-Mobile d.o.o.) odbije
pružati usluge pod tim povoljnijim uvjetima.
Razumno je za očekivati da takva odredba ima isti učinak kao i obveza
nenatjecanja, osobito kada kupac (poduzetnik HRVATSKA LUTRIJA) mora svom
dobavljaču (poduzetnik T-HT d.d. i poduzetnik T-Mobile d.o.o.) otkriti podatke o
alternativnom izvoru nabave.
Engleska klauzula također može djelovati kao odredba o nametanju određene
količine usluge kupcu od strane dobavljača. Nametanje određene količine robe
kupcu ima slične, ali slabije učinke isključenja s tržišta od obveze
nenatjecanja. Poduzetnicima u vladajućem položaju izričito se zabranjuje
primjena engleske klauzule.
Je li u konkretnom slučaju riječ o zabranjenom sporazumu u cijelosti ili
djelomično, u smislu članka 9. stavka 1. točke 5. ZZTN odnosno, može li se u
konkretnom slučaju primijeniti članak 10. ZZTN o izuzeću sporazuma, Agencija će
nesporno moći utvrditi tek na temelju provedene detaljne ekonomske analize
mjerodavnih tržišta na kojima predmetni sporazumi imaju učinke.
Na temelju ovlasti iz članka 55. stavka 1. ZZTN, Agencija može donijeti rješenje
o privremenoj mjeri kada smatra da pojedine radnje sprječavanja, ograničavanja
ili narušavanja tržišnog natjecanja, u smislu odredaba ZZTN, prijete nastankom
izravnoga značajnoga štetnog učinka za poduzetnike, odnosno pojedina područja
gospodarstva ili interese potrošača.
Uzimajući u obzir sve pravne i činjenične okolnosti koje su Agenciji poznate,
Agencija je kao ograničavajuće ocijenila gore navedene odredbe Okvirnog ugovora
budući da se istima uvjetuje sklapanje ugovora prihvaćanjem od drugih ugovornih
stranaka dodatnih obveza, koje po svojoj prirodi ili običajima u trgovini nisu u
svezi predmeta tih ugovora, što predstavlja zabranjene sporazume u smislu članka
9. stavka 1. točke 5. ZZTN.
U konkretnom slučaju, može se razumno pretpostaviti kako gore navedene odredbe
Okvirnog ugovora imaju za cilj sprječavanje, ograničavanje odnosno narušavanje
tržišnog natjecanja na mjerodav­nim tržištima pa je nepotrebno dokazivati i
njihove stvarne učinke na tržištu.
Agencija smatra da daljnja primjena gore navedenih odredaba Okvirnog ugovora,
istovremeno prijeti nastanku izravnog, značajnog štetnog učinka za konkurente
poduzet­nika T-HT d.d. i T-Mobile d.o.o., koji su znatno nepovoljnijem položaju
na tržištu od poduzet­nika T-HT d.d. i T-Mobile d.o.o., te za krajnje korisnike
telekomunikacijskih usluga na mjerodav­nim tržištima, koje se upućuje i vezuje
samo za poduzetnike T-HT d.d. i T- Mobile d.o.o.
Stoga, Vijeće za zaštitu tržišnog natjecanja je na 67. sjednici, održanoj 7.
rujna 2006. temeljem članka 34., 55. i 57. točke 5. ZZTN, donijelo odluku o
izricanju privremene mjere poduzetnicima T-HT d.d., T-Mobile d.o.o. i
poduzet­niku Hrvatska lutrija d.o.o.
Odredbom članka 59. stavka 1. ZZTN, a u smislu članka 57. stav­ka 5. ZZTN,
rješenje Agencije, objavljuje se u »Narodnim novina­ma«.
Ukoliko poduzetnici T-HT d.d., T-Mobile d.o.o. i poduzetnik Hrvatska lutrija
d.o.o., ne postupe u skladu s ovim rješenjem, Agencija će, sukladno članku 60.
ZZTN, podnijeti nadležnom prekršajnom sudu zahtjev za pokretanje prekršajnog
postupka protiv poduzet­nika T-HT d.d., T-Mobile d.o.o. i poduzet­nika Hrvatska
lutrija d.d te odgovornih osoba u istima, a u svezi članka 61. stavka 1. točka
4. i stavka 2. ZZT

UPUTA O PRAVNOM LIJEKU

Protiv ovog rješenja nije dopuštena žalba, ali nezadovoljna stran­ka može
pokrenuti upravni spor kod Upravnog suda Repub­li­ke Hrvatske, u roku od
trideset (30) dana od dana dostave ovog rje­šenja.

Klasa: UP/I 030-02/2006-01/48
Urbroj: 580-05-06-26-1
Zagreb, 7. rujna 2006.

Predsjednica Vijeća za
zaštitu tržišnog natjecanja
**Olgica Spevec**, v. r.

Rješenje, NN 103/2006-2330
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)